《景安录示旧雪诗拟简斋走笔赋所感奉谢》
元代·方回

名都十万户，拥貂者为谁。
一二达官外，絮纩或无之。
南雪压瘴疠，此事不可迟。
窭人既云众，速霁斯为宜。
天公作恶剧，十日韬晴曦。
平地尺未已，塞门湮途岐。
少年未更事，骇谓如此奇。
危登或深泛，一酣倾百卮。
今年老更穷，客炉拥尫羸。
稍稍穴窗隙，缩首略一窥。
未卜麰麦王，但悯乌鸟饥。
大儿寄书来，土冻菜本萎。
归家煮荒荠，一饱亦肉糜。
宁当卧袁安，何用访戴逵。
答云有故人，贻我幼妇词。
未妨三十韵，一酬带间诗。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。